Maatskappynuus: MultiChoice, Investec en Aspen maak golweArgieffoto (Foto: HolgersFotografie, Pixabay) Van Keeromstraat 33 tot Afrika se mees waardevolle maatskappy volgens markwaarde gemeet op die JE. Dít is die reusesprong wat die uitgewersmaatskappy Naspers (vroeër bekend as Nasionale Pers) oor die laaste 25 jaar geneem het tot sy huidige posisie as markleier in sy sektor. Naspers huisves verskeie besigheidsentiteite insluitend News24, MultiChoice, die Hongkong-gebaseerde internetmaatskappy Tencent Holdings Ltd en ander belange in veral ontwikkelende lande. Die maatskappy het meer as ’n eeu gelede begin met die druk van Die Burger. Nou het dit Afrika se internet en vermaakreus. Die maatskappy het vroeër die week aangekondig dat hy MultiChoice gaan ontbondel. Die entiteit sal, onder meer, sy plaaslike en Afrika-televisienetwerke, Showmax Africa en Irdeto, ’n veiligheidsmaatskappy, insluit. Die ontbondeling word in markkringe gesien as ’n stap om aandeelhouerwaarde te ontsluit. Daar is reeds markbespiegelinge dat Media24 dalk volgende ontbondel kan word. Aandeelhouers het die nuus verwelkom en die aandeel het Maandag 0.7% hoër gesluit. Dit het die maatskappy op R1,4 triljoen gewaardeer. Sy bestuurshoof, Bob van Dijk, sê die notering is nie daarop gemik om as ’n kapitaalinsamelingsdoel te dien nie. Hy sê egter dat aandeelhouers munt gaan slaan omdat die mark tans MultiChoice se waarde ignoreer. Die Amerikaanse bank JP Morgan waardeer MultiChoice op $8 miljard. Die waardasie beteken dat MultiChoice se waarde hoër geskat word as beurs-swaargewigte soos Shoprite, Lonmin, Murray & Robberts en Tongaat Hullet. Volgens Van Dijk beplan MultiChoice SA om ’n bykomende 5%-belang aan sy swart bemagtigingsaandeelhouers te gee. Intussen het die bankgroep Investec steun van sy aandeelhouers gekry nadat hy aangekondig het dat hy sy sakebelange gaan skei en Investec Asset Management afsonderlik gaan noteer. Die stap beteken dat Investec Asset Management op die Londense Aandelebeurs gaan noteer. ’n Sekondêre notering word op die JE beoog afhangend van die nodige goedkeuring van owerhede. Die uittredende bestuurshoof van Investec, Stephen Koseff, sê die besluit kom ná die uitvoerende bestuur vroeër vanjaar verander is en wat tot strategiese hersiening van die maatskappy gelei het. Intussen het dit nie lekker gevlot met Afrika se grootste farmaseutiese firma, Aspen, nie. Die Durban-gebaseerde maatskappy het sy eenheid wat babaformule maak aan die Franse suiwelgroep Lactalis Group vir R12,8 miljard verkoop. Dit was minder as wat die mark verwag het. Aspen se aandeleprys het Donderdag en Vrydag deurgeloop. Op Donderdag alleen het dit R18,5 miljard verloor. Die aandeel het Maandag effens herstel. Vrydag het sy markwaarde R105,9 miljard beloop.